**PROJEKTS**

**Daugavpils valstspilsētas pašvaldības domes saistošo noteikumu “Daugavpils valstspilsētas pašvaldības nolikums” paskaidrojuma raksts**

|  |  |
| --- | --- |
| Paskaidrojuma raksta sadaļa | Norādāmā informācija |
| 1. Mērķis un nepieciešamības pamatojums | 2023. gada 1. janvārī stājās spēkā Pašvaldību likums, kas citastarp paredz jaunu regulējumu attiecībā uz pašvaldības nolikumā nosakāmajiem jautājumiem.  Izpildot Pašvaldību likuma pārejas noteikumu 6. punktā noteikto, ka pašvaldības domei jāizvērtē uz likuma “Par pašvaldībām” normu pamata izdoto saistošo noteikumu atbilstība šim likumam un jāizdod jauni saistošie noteikumi atbilstoši šajā likumā ietvertajam pilnvarojumam, ir izstrādāts jauns Daugavpils valstspilsētas pašvaldības nolikums, kas nosaka pašvaldības institucionālo sistēmu un darba organizāciju. |
| 1. Fiskālā ietekme uz pašvaldības budžetu | Neietekmē. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Daugavpils valstspilsētas pašvaldības nolikumā ir noteikta kārtība, kādā pašvaldība sadarbojas ar pilsoniskās sabiedrības organizācijām un nodrošina sabiedrības iesaisti pašvaldības darbā. |
| 1. Ietekme uz administratīvajām procedūrām un to izmaksām | Līdzšinējā kārtība netiek mainīta. |
| 1. Ietekme uz pašvaldības funkcijām un cilvēkresursiem | Sakarā ar saistošo noteikumu izpildi tiks precizēti Daugavpils pašvaldības centrālās pārvaldes darbinieku pienākumi un uzdevumi. Jaunu darba vietu veidošana nav nepieciešama. |
| 1. Informācija par izpildes nodrošināšanu | Pašvaldības nolikumā noteikto uzdevumu izpildi nodrošinās Daugavpils pašvaldības centrālā pārvalde. |
| 1. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. |
| 1. Izstrādes gaitā veiktās konsultācijas ar privātpersonām un institūcijām | Sabiedrības viedokļa noskaidrošanai saistošo noteikumu projekts tika publicēts pašvaldības tīmekļvietnē [www.daugavpils.lv](http://www.daugavpils.lv) sadaļā “Sabiedrības līdzdalība”, termiņš viedokļu iesniegšanai – no 2023. gada 7. jūlija līdz 2023. gada 22. jūlijam.  Par saistošo noteikumu projektu saņemts viens viedoklis un izskatot iesniegtos priekšlikumus:   * netika atbalstīti priekšlikumi papildināt pašvaldības domes komiteju kompetenci ar jautājumiem, kuri ir attiecīgo pašvaldības iestāžu kompetencē un noteikti to nolikumos (piemēram, Daugavpils pilsētas Izglītības pārvaldes, Kultūras pārvaldes, Jaunatnes lietu un sporta pārvaldes kompetencē); * netika atbalstīti priekšlikumi papildināt pašvaldības domes komiteju kompetenci ar organizatoriskiem jautājumiem par pilsētas apkaimju (iedzīvotāju padomju) darbības nodrošināšanu, jo, ieviešot šādu risinājumu nākotnē, pašvaldības izveidoto institūciju darbības organizēšanas jautājumi tiks noteikti attiecīgo institūciju nolikumos; * netika atbalstīts priekšlikums noteikt, ka pašvaldības darbības nodrošināšanai pašvaldība sadarbībā ar nevalstiskajām organizācijām izstrādā pašvaldības un nevalstisko organizāciju sadarbības memorandu, jo pašvaldība likumā nav ierobežota savā darbībā iesaistīt sabiedrības pārstāvjus un lēmumu pieņemšana par memorandu noslēgšanu ir tikai pašvaldības domes eksluzīvā kompetencē; * netika atbalstīts priekšlikums pašvaldības nolikumā noteikt, ka konsultatīvās padomes tiekas vismaz divas reizes gadā, lai kvalitatīvi veiktu savas funkcijas un uzdevumus, jo pašvaldības domes izveidoto komisiju, konsultatīvo padomju darba organizācijas jautājumi tiek noteikti to nolikumos; * pašvaldības nolikuma 46. punkts jau nosaka, ka pašvaldība publicē informāciju par komisijas, konsultatīvās padomes izveidi vai citu līdzdalības aktivitāti un iespējām tajā pieteikties, tāpēc netika atbalstīts priekšlikumus konkretizēt – “iespējām tajā pieteikties atbilstoši definētajiem atbilstības kritērijiem”; * pašvaldības nolikuma 47. punkts noteic, ka pašvaldība var iesaistīt sabiedrības pārstāvjus tiesību aktu, kas būtiski maina esošo regulējumu vai paredz ieviest jaunas politiskās iniciatīvas, izstrādē, proti, atkarībā no attiecīgā jautājuma un tā steidzamības, pašvaldībai atstāta rīcības brīvība iesaistīt sabiedrības pārstāvjus tiesību aktu izstrādē vai nodot sabiedrības pārstāvjiem vērtēšanai jau izstrādātos tiesību aktu projektus, tāpēc netika atbalstīts priekšlikums obligātai sabiedrības iesaistīšanai tiesību aktu izstrādē; * pašvaldības nolikuma 48. punkts jau noteic, ka dome, lemjot par publiskās apspriešanas uzsākšanu, nosaka pašvaldības administrācijas iestādi vai amatpersonu, kas ir atbildīga par publiskās apspriešanas rīkošanu un rezultātu apkopošanu, un minētais process jau ietver priekšlikumā norādīto – publiskošanu, komunikāciju un atgriezeniskās saites sniegšanu; * netika atbalstīts priekšlikums noteikt, ka, ja publisko apspriešanu ierosina iedzīvotāji, minimālais iedzīvotāju skaits, kāds nepieciešams šādai apspriešanai, ir ne mazāk kā 300 pašvaldības administratīvajā teritorijā deklarētie iedzīvotāji, jo šādam iedzīvotāju skaitam ir jau paredzēta Pašvaldību likuma 56. pantā noteiktā procedūra – kolektīvais iesniegums, savukārt, publiskās apspriešanas rīkošanai pašvaldības autonomās kompetences jautājumos ir saglabājams nosacījums – ir ne mazāk ka 5% no pašvaldības administratīvajā teritorijā deklarētajiem iedzīvotājiem. |

Daugavpils valstspilsētas pašvaldības domes priekšsēdētājs A.Elksniņš